એ બેમિસાલ એક્ટરનું ખરેખરું નામ ‘કમલાસન’ છે, જેનો અર્થ થાય છે કમળના ફુલ પર જેમનું આસન છે, તે ભગવાન. આપણે જાણીએ જ છીએ કે તામિલમાં ઘણી જોડણીઓમાં અંગ્રેજી મૂળાક્ષર ‘એચ’ લગાડવાનો થતો હોય છે. જેમ કે જયલલિતા કે સિલ્ક સ્મિતા હોય, પણ સ્પેલિંગ વાંચો તો એ ‘જયલલિથા’ કે ‘સિલ્ક સ્મિથા’ વંચાય. ‘કમલાસન’માં પણ ‘આસન’ પહેલાં ‘એચ’ આવે છે. તેથી તેમની પ્રથમ હિન્દી ફિલ્મ ‘એક દુજે કે લિયે’ હોય કે શ્રીદેવી સાથેની હિન્દી ‘સદમા’, એ બધાના ટાઇટલમાં ‘કમલ હાસન’ લખાયું હતું. પરંતુ, કાળક્રમે કેટલાંક ગુજરાતી અખબારો અને મેગેઝીનમાં ‘હાસન’ બની ગયા ‘હસન’! કમલાસન હીરો, શ્રીદેવી હીરોઇન અને રજનીકાન્ત વિલન હોય એવી ‘મુન્દ્રુ મુડીચુ’ આવી, ત્યારે તો ‘શ્રી’એ સનસનાટી કરી દીધી હતી.